Cmorej, Peter, poslanec NR SR (2022-03-17):
Ďakujem pekne za slovo. Týmto zákonom sa snažíme obciam uľahčiť riešenie problému, ktoré pozná každé mesto. Každé mesto má minimálne jednu stavbu, tzv. dom hrôzy, ktorého sa nevedia zbaviť, resp. nevedia prinútiť vlastníka, aby si ho opravil. Tuto v Bratislave je ich hneď niekoľko. V Ružinove napríklad majú tzv. Hirošimu, bývalý obchodný dom, ktorý teda už, dúfam, že bude konečne postavený. Majú aj ďalší dom, dom hrôzy v Ružinove a ide väčšinou o budovy, ktoré, kde prespávajú bezdomovci, ktoré sa už pomaličky rozpadajú, ktoré sú už vyslovene že nebezpečné pre svoje okolie a, žiaľ, ich majitelia nemajú záujem ich ani predať, ale ani ich opraviť. Potom sa už samosprávy uchyľujú niekedy až k takým zúfalým krokom, napr. podľa jedného článku tak pán starosta napríklad už dával trestné oznámenie za trestný čin všeobecného ohrozenia, alebo napríklad sa obracali na exekútorský úrad so žiadosťou o nútený výkon nápravy, to znamená, že exekútor by mal opraviť ten dom, tú stavbu na náklady majiteľa a následne ich od neho vymáhať. Kto má trošku, kto trošku vie, ako funguje, ako teda fungujú exekútori, tak vedia, že ide naozaj o pomerne neobvyklú vec, a fakt je to taký akt zúfalstva, lebo neviem si predstaviť, že na toto by sa nejaký exekútor dal. No jednoducho ide o stavby, s ktorými si nevedia poradiť tieto obce. Tak sme vymysleli taký spôsob, že aby sme obciam dali možnosť, nech vedia zvýšiť daň z nehnuteľnosti pre takéto neudržiavané stavby, a to až do desaťnásobku jej bežnej hodnoty. Ako protiargument sme dostali pri rokovaní na ministerstve, že aby sme vymysleli spôsob, nech to nemôže byť zneužívané, lebo, samozrejme, nechceli by sme, aby nejaký starosta v nejakej menšej obci napríklad takýmto spôsobom, dá sa povedať, že buzeroval svojich občanov alebo niekoho, kto sa mu nepáči, len za opadanú omietku napríklad, a rovnako tam bola obava, že by to obce využívali na maximalizovanie svojich daňových príjmov. Kvôli tomu sme to urobili tak, že je to pomerne náročné uplatniť ten vyšší koeficient, lebo naozaj má to byť iba ultimátna možnosť pre tie prípady, kedy už naozaj neni možné nijako inak dôjsť k náprave. Preto pred tým, ako obec vyrubí tú desaťnásobnú sadzbu, tak musí vyzvať dvakrát toho majiteľa, aby tú budovu opravil, aby ju dal do užívaniaschopného stavu, a taktiež je možné vyrubiť túto desaťnásobnú daň iba na takú nehnuteľnosť, kde predtým je rozhodnutie stavebného úradu, že ide o stavbu, ktorú vlastník riadne neudržiava, a stavebný úrad mu nariadil, aby v určenej lehote sa postaral o nápravu, alebo ide o stavbu, ktorá nezodpovedá základným požiadavkám na stavby, teda je vyslovene na zbúranie, alebo dokonca stavebný úrad nariadil odstránenie stavby, takže bude musieť predchádzať rozhodnutie stavebného úradu, a až keď teda ten majiteľ to nebude rešpektovať a bude, bude ignorovať ešte aj ďalšie dve výzvy, tak obec mu bude môcť vyrubiť desaťnásobok dane z nehnuteľností, to aj opakovane každý rok, až môže dôjsť ku momentu, kedy vyrubená a nezaplatená daň bude v takej výške, že obec bude môcť pristúpiť k exekúcii predajom nehnuteľnosti. A toto je to ultimátne riešenie naozaj neudržiavaných stavieb, ktoré, ktorých sa obce nevedia zbaviť. Ďakujem pekne.